Den 33-årige Storm Balderson er ved retten i Holstebro dømt skyldig i hærværk mod blandt andet kirkefacader samt trusler mod blandt andre den mand, der er dømt for at skyde en fredet ulv.

Han skal i fængsel i 40 dage, betale bøde og sagens omkostninger.

Natten til den 27. juni 2019 overmalede Storm Balderson Ulfborg Kirke med slagord som 'Blod bliver ikke glemt' og 'Naturen før mennesket'. Han spraymalede også byskilte og satte trækors langs gaderne.

Et ulvepar ved Ulfborg i Vestjylland havde kort forinden fået unger, da Storm Balderson besluttede sig for at lave hærværk i Ulfborg. Han forklarede i retten, at han med sit hærværk ville fjerne fokus fra ulvene for at beskytte dem mod ulvemodstandere. (Arkivfoto: ulvetracking.dk/Scanpix 2017) (Foto: Ulvetracking.dk © Scanpix)

På korsene stod navnet på den mand, der tilbage i april 2018 skød og dræbte en ulv. Navnet på hans søn stod der også, og ved siden af navnene var skrevet 'R.I.P.'.

Samme dag stod den 33-årige offentligt frem og fortalte, at han stod bag hærværket.

Det er netop i området omkring Ulfborg, at et ulvepar har slået sig ned og har fået seks hvalpe.

Storm Balderson ønskede med hærværket i Ulfborg at flytte fokus væk fra ulvene.